Bistrup Kirke
Bistrup Kirke er en sognekirke, som ligger i den nordlige del af Bistrup.
Kirken er omgivet af et grønt areal med levende hegn.
Før Bistrup Kirke blev opført, havde der siden 1955 været afholdt gudstjenester på Bistrupskolen samt i præstegårdens konfirmandstue. Initiativet til at bygge Bistrup Kirke opstod på grund af et øget befolkningstal – der var behov for, at byen fik sin egen kirke.
Kirken, som er en såkaldt ”selvbyggerkirke”, er opført af frivillige kræfter i 1963-1967 efter tegning af arkitekten Tyge Arnfred. Den er bygget i røde sten og består foruden kirkerummet mod nord af sammenbyggede menighedslokaler mod syd og sydøst samt et tårn vest for kirkerummet.
Såvel inde som ude er kirken præget af en blank mur med synlige sten og ubehandlet træ. Kirkerummet præges således af mørkerøde farver og træfarver.
Over alteret er indmuret i væggen et asymmetrisk motiv af mørkere sten, som forestiller Jesus og de 12 apostle.
Kirkens inventar er også tegnet af Tyge Arnfred, herunder kirkesølvet og det store dåbsfad, som står på en enkel trefod. Derudover hænger der to malerier af kirkens første præst og et abstrakt maleri af den brændende tornebusk.